作者：姚勉
词牌/韵律：沁园春

paragraphs: 一叶新凉，又是西风，吹转素商。
揽玉壶英气，锺为人物，银河精采，融作文章。
司巧天公，搀先七夕，分付天孙云锦裳。
骑龙凤，自九霄飞至，万丈光芒。
早年奏赋长杨。
饱挹尽瀛洲风露香。
问石渠天禄，借将班马，荷山锦水，暂作龚黄。
药省春风，薇垣夜月，合佩仙花侍玉皇。
明年里，饮寿椒何处，宣劝持觞。